BYD laver elbil med 3.000 heste i stalden

Det lyder som noget, en overentusiastisk teenage-dreng ville finde på i et Gran Turismo-garageeksperiment, men BYD mener det alvorligt: En elektrisk supersportsvogn med vanvittige 3.000 hestekræfter er på vej ud af Kina.

Den nye model hedder Yangwang U9 Track Edition og er en videreudvikling af BYD’s allerede opsigtsvækkende U9 – en elbil, der i sin standardudgave klarer 0-100 km/t på 2,36 sekunder og har motorer nok til at dreje rundt om sig selv. Ja, bogstaveligt talt.

Men den nye Track Edition tager det hele et nøk (eller ti) videre.

Fire motorer, én mission: Fuldstændig vanvid

Ifølge nye oplysninger fra det kinesiske industriministerium (MIIT) bliver Track Edition udstyret med fire opgraderede elmotorer – én ved hvert hjul – på 555 kW stykket. Det giver en samlet ydelse på 2.220 kW, eller hvad der svarer til 3.019 hestekræfter.

Bare for perspektiv: Det er mere end tre Tesla Model S Plaid tilsammen. Og så lige lidt ekstra til at blæse håret tilbage.

Vi har endnu ikke fået de præcise præstationsdata, men én ting er sikkert: Det her bliver en af verdens mest ekstreme elbiler, når den ruller ud af BYD’s produktionsbånd.

Letvægtsvåben til banen

Som navnet antyder, er det en banefokuseret udgave, og det kan ses. Track Edition kommer blandt andet med:

20-tommer fælge med 325/35 R20-dæk.

Kulfiber-tag.

En kæmpe fast bagvinge i kulfiber.

Bagdiffusor med justerbare blade.

Frontsplitter i standard eller “enhanced” version.

Elektrisk justerbar hækspoiler.

Det er tydeligt, at BYD ikke bare går efter rå kraft, men også efter aerodynamisk perfektion – noget, der er afgørende, når man forsøger at tæmme 3.000 elektriske heste.

At BYD – mest kendt for praktiske elbiler og batteribusser – nu går direkte efter toppen af superbil-hierarkiet, er ikke bare overraskende. Det er et klokkeklart signal: Kina vil være med, og de nøjes ikke med at kopiere – de overhaler.

Nu venter vi spændt på en officiel præsentation af monsteret. Hvis den kan leve op til tallene, står vi måske over for verdens mest ekstreme elbil.

BYD laver elbil med 3.000 heste i stalden