1.000 heste, 0-100 på under to sekunder og på vej mod Europa

BYD, mærket der for alvor har gjort billige elbiler til en trussel mod de etablerede bilmærker, vil nu også lege med i den absolut dyreste ende af elbilmarkedet. På biludstillingen i Beijing har BYD vist Denza Z frem. En fuldelektrisk hyperbil under koncernens mere eksklusive Denza-brand, og en bil der på papiret går direkte efter nogle af verdens hurtigste elbiler.

Denza Z er en elektrisk hyperbil med cabriolet-karrosseri og en plan om at ramme Europa før Kina. Ifølge CarNewsChina yder Denza Z mere end 1.000 hestekræfter, og accelerationen fra 0 til 100 km/t ventes at kunne klares på under to sekunder. Dermed bevæger bilen sig ind i samme vanvittige territorium som Rimac Nevera og andre elektriske superbiler, hvor almindelig sportsvognslogik for længst er forladt.

BYD vil ikke kun være billig

For europæiske bilkøbere er Denza Z ikke vigtig, fordi mange kommer til at købe den. Det gør de ikke. Den bliver med stor sandsynlighed dyr, eksklusiv og langt fra den type elbil, der ender i danske indkørsler. Men bilen siger noget vigtigt om BYD.

Denza Z

Kineserne vil ikke kun være mærket, der bygger prispressere med lang garanti og meget udstyr for pengene. BYD vil også vise, at selskabet kan bygge teknologi, design og performance i den dyre ende. Denza Z er derfor lige så meget et signal til Porsche, Mercedes, Audi og de europæiske premiummærker som en egentlig volumenmodel.

Cabriolet, hardtop og banemodel

Denza Z blev første gang vist som koncept i 2025, men nu er bilen rykket tættere på virkeligheden. BYD har bekræftet, at modellen bliver en firesædet hyperbil, og at den kommer i flere udgaver. Der bliver både en hardtop, en cabriolet og en særlig “track”-version. Hvad banemodellen konkret får af tekniske ændringer, har BYD endnu ikke afsløret.

Til gengæld har selskabet allerede løftet sløret for nogle af de teknologier, der skal gøre Denza Z til mere end bare en elektrisk raket på fire hjul. Bilen får blandt andet BYD’s intelligente DiSus-M-undervogn, der skal kunne tilpasse sig lynhurtigt efter underlaget. Systemet beskrives som en aktiv affjedringsløsning i stil med den teknologi, man kender fra blandt andet performancebiler som Chevrolet Corvette.

Denza Z får også BYD’s Flash Charging-teknologi, hvilket peger på, at lynopladning bliver en del af pakken. De præcise ladetal er dog endnu ikke offentliggjort.

Kan få tricks fra YangWang U9

BYD har allerede en elektrisk hyperbil i porteføljen: YangWang U9. Den er kendt for nogle af de mere opsigtsvækkende teknologier, blandt andet evnen til at dreje næsten på stedet – ofte omtalt som “tank turn”. Ifølge oplysninger fra BYD kan Denza Z få flere af de samme tricks. Det gælder både avancerede førerassistentsystemer og muligheden for tank turn.

Det er teknologier, der næppe bliver afgørende i hverdagen, men som passer perfekt til den rolle, Denza Z skal spille. Det her er en udstillingsbil for BYD’s tekniske selvtillid.

Europa får den først

Den mest overraskende del er måske ikke ydelsen. Det er lanceringen. BYD planlægger nemlig at sende Denza Z mod Europa først. Bilen skal efter planen have sin første offentlige kørsel ved Goodwood Festival of Speed i Storbritannien til juli. Det er et klogt valg. Goodwood er et af Europas vigtigste udstillingsvinduer for vilde performancebiler, og publikum består netop af bilentusiaster, mærkefans og branchefolk, der forstår betydningen af en ekstrem elbil.

Prisen er endnu ikke offentliggjort. Men Denza Z ventes at blive mere tilgængelig end BYD’s anden hyperbil, YangWang U9, som er begrænset til 30 eksemplarer. Det betyder ikke, at Denza Z bliver billig. Men den kan blive BYD’s første reelle forsøg på at placere et kinesisk elbilbrand i samme samtale som de europæiske og kroatiske hyperbilnavne.

For BYD handler det ikke kun om at bygge en hurtig bil. Det handler om at vise Europa, at kinesiske elbiler ikke længere kun konkurrerer på pris. De vil også konkurrere på prestige.

1.000 heste, 0-100 på under to sekunder og på vej mod Europa